Aceḥal n ddurt i yeɛeddan, baba simmal yettiḍɛif, yeqqel irrefu aṭas, yezga yettaf-d tisbiwin i yemma akken ad d-yerr urfan-is fell-as, d acu kan yemma terzzen, ad t-ssers aqaṛṛu-s amzun teḍlem, awal ur d-yettali. Kullec yerwel fell-aɣ, uḍan-nneɣ qqlen d ilili. Baba ur d-irrezu yiḍes ɣer wallen-is, ad yeqqim ad yettmeslay d yiman-is, ad yekkat ifasen-is, ssel-aɣ-as mi yelḥu di texxamt, yeɣraq di ṭṭelam, tikwal ad yefaɣ ɣer lḥara ad yeqqim di lqaɛa tamart-is gar yifadenis, ifasen zzin-d i yeḍaren.